text: 
  Tak for det!
  Stort velkommen her på Børsen – til Velfærdens Topmøde.
  Det er godt at se så mange – og ikke mindst så mangeaktører her i dag.
  For det, vi mødes om i dag, er nogle udfordringer, som ingen af os kan løse alene.
  Og nu kunne jeg sagtens bruge en masse tid på at tale om alt det, vi står over for:
  - Om den demografiske modvind, der risikerer at blæse velfærden omkuld.
  - Om manglen på kollegaer, der kun vil tage til.
  - Om de 43.000 unge, der lige nu står uden for arbejde og uddannelse.
  - Eller om at kun hver tiende i alderen 60-69 år forventer, at ældreplejen vil være god, når de selv får brug for den…
  Men helt ærligt:
  Så tror jeg ikke, det er nødvendigt.
  For alle jer her i dag:
  Fra det private, det offentlige, fra selvejende institutioner og civilsamfundet.
  I behøver ikke at se den brændende platform foran jer …
  Nej, for I mærker det allerede brænde under fødderne.
  Derfor har vi brug for at finde en ny vej:
  I stedet for, at fremtidens velfærd skal handle om at lappe huller og reparere…
  Så lad os fokusere på, hvordan vi får bygget den op på en ny og mere holdbar måde.
  Et velfærdssamfund 2.0.
  ***
  Det var med den tanke, vi i Dansk Erhverv lancerede Velfærdsrådet for snart to år siden.
  Her samlede vi en masse aktører fra vidt forskellige sektorer…
  Og bad dem komme med konkrete bud på, hvordan vi får en velfærd, der holder.
  Det kom der 12 klokkeklare anbefalinger ud af.
  Og i dag – her på Velfærdens Topmøde – stiller vi særligt skarpt på én af dem:
  Nemlig hvordan vi skaber bedre partnerskaber mellem offentlige og ikke-offentlige aktører.
  
  Og hvorfor er det nu lige, at vi i Dansk Erhverv er så optaget af det her?
  1) Jo, dels så repræsenterer vi over 3.000 medlemmer på samfunds- og velfærdsområdet:
  Plejehjem og hjemmepleje.
  Bo- og opholdssteder.
  Herberger og daginstitutioner.
  Vi har også medlemmer fra den almene boligsektor, organisationer i civilsamfundet og mange, mange flere.
  I gør hver dag en kæmpe forskel for borgerne.
  Det er jer, det hele handler om.
  Og det er afgørende, I får de bedst mulige rammer, så I fortsat kan være med til at løfte vores velfærdssamfund.
  2) Men en anden grund til, at vi er dybt engageret i det her:
  Det er, at erhvervslivet og velfærdssamfundet er hinandens forudsætninger.
  Og med det tænker jegpå, at virksomhederne i sidste ende finansierer vores velfærdssamfund.
  
  Men jeg tænkerpå, at virksomhederne jo er dybt afhængige af, at vi har en velfærd, der fungerer.
  At vi har et samfund, hvor man:
  - hurtigt kan blive behandlet, hvis man bliver syg.
  - Hvor man kan være sikker på, at ens mor på plejehjemmet får sin medicin til tiden.
  - Og hvor man trygt kan sende børnene på institution, mens man er på arbejde.
  Det er den kontrakt, vi har med hinanden i Danmark.
  Men mange steder er den desværre begyndt at flosse i kanterne.
  Nu brugte jeg før billedet med den brændende platform.
  Men i dag skal det som sagt handle om løsninger:
  Om dér, vi skal hen – og ikke om dét, vi skal væk fra.
  Og på det her Topmøde, hvor vi sætter fokus på partnerskaber…
  Så skal vi måske forestille os fremtidens velfærd som et harmonisk symfoniorkester.
  For i et symfoniorkester, er det jo sådan:
  - At når man stoler på egne og andres evner.
  - Når der er tillid mellem slagtøjet og cellisterne.
  - Og der er et fælles partitur at spille ud fra…
  Så går det hele op i en højere enhed.
  Og så kan man skabe noget sammen, som ingen førsteviolinist eller solist vil kunne alene.
  Så hvordan kommer vi derhen?
  Jo, vi kan jo starte med at se på de mange gode eksempler, der allerede findes!
  Nu nævnte jeg før, at vi i Dansk Erhverv repræsenterer den almene boligsektor.
  Et af vores største medlemmer er faktisk BL, som vi skal se en video med senere.
  Her har man fx boligsociale indsatser:
  Det er indsatser, hvor kommunen og boligselskaberne samarbejder om at forbedre trivslen og trygheden i de udsatte boligområder.
  Og vi kan se, det virker:
  Flere børn og unge får fritidsjob. Der er mindre skolefravær. Færre begår kriminalitet, og flere kvinder tager en uddannelse.
  ***
  Og der er mange andre fremragende eksempler på partnerskaber derude:
  - Vi har Glad Fonden, som vi også skal høre mere om i dag.
  - Vi har kommuner, som gør en kæmpe indsats for at få alle aktører til at spille sammen.
  - Og vi har virksomheder og foreningsliv, som samarbejder om at få socialt udsatte i arbejde.
  Alt det skal vi have meget mere af.
  Ligesom vi politisk skal sikre langt bedre rammevilkår for de her partnerskaber, så der er incitamenter og strukturer til at understøtte mere samarbejde på tværs.
  ***
  Og nej, jeg vil ikke bilde nogen ind, at det her er let.
  Samarbejde kræver tid.
  Det kræver tillid.
  Og det kræver, at man tør gøre noget andet, end man plejer.
  
  Men helt ærligt:
  Vi bliver jo nødt til at gøre noget andet, end vi plejer!
  Så derfor, alle sammen:
  Velkommen til Velfærdens Topmøde.
  Velkommen til en dag, hvor vi stiller skarpt på løsningerne.
  Hvor vi fremhæver de gode eksempler.
  Og hvor vi rækker hænderne ud mod langt flere partnerskaber i vores fælles velfærd.
  Tak for ordet.
  